
A II. Rákóczi Ferenc Kárpátaljai Magyar Főiskola matematika, földrajz, biológia szakon végzett hallgatók életpályájának, karrierjének alakulása.

Kárpátalján a fiatal magyar pályakezdők szembesülnek azzal a ténnyel, hogy a szülőföldünkön való munkakezdéshez elengedhetetlen az államnyelv ismerete is, ami sok esetben a kárpátaljai felsőoktatásban végzett frissdiplomások körében problémát jelent, függetlenül attól, hogy tanulmányaikat milyen nyelven végezték. Különösen nehéz a helyzet abban az esetben, ha tanulmányaikat teljes mértékben magyar nyelven folytatták. Nagy előrelépés volt a kárpátaljai magyar felsőoktatás számára a Kárpátaljai Magyar Tanárképző Főiskola (továbbiakban: KMF) megalakulása, ezt bizonyítja, hogy a KMF létrejötte után megnőtt a felsőoktatásba bekerülő magyar nemzetiségű hallgatók száma. A KMF rövid története folyamán nemcsak felsőoktatási intézményként nyert létjogosultságot, hanem jelentős szerepe van a kárpátaljai magyarság szülőföldön maradásának elősegítésében, a helyi magyar tudományos utánpótlás nevelésében is, illetve nagyban hozzájárult a helyi magyar oktatási intézmények tanárhiányának megoldásához.
A munkámban ismertetem az ukrán felsőoktatási rendszert, a magyar nyelvű felsőoktatás helyzetét Kárpátalján, továbbá betekintést nyújtok a KMF történetébe, viszontagságokkal teli harcába a magyar felsőoktatás megteremtéséért. Ezen kívül bemutatom a kutatásom során a végzős matematika, földrajz és biológia szakos hallgatók körében lefolytatott fókuszcsoportos beszélgetések kiértékelését, valamint a munkám fő részét képző, a már diplomát szerzett matematika, földrajz és biológia szakos hallgatók életpályájának, karrierjének alakulásáról végzett kérdőíves felmérés eredményeit.



